Reino de Redonda

O **Reino de Redonda** (***Kingdom of Redonda***, en inglés) é unha nación semificticia e semirreal creada ao redor da illa deshabitada de Redonda, unha dependencia de Antiga e Barbuda. Redonda tivo unha breve vida independente a partir de 1865, cando Matthew Dowdy Shiell, un banqueiro de Montserrat, se proclamou rei.

O escritor español Javier Marías ostentou o título de Rei de Redonda en termos literarios; con todo, outras tres persoas reclamaron o *verdadeiro* título do Reino. Este artigo céntrase na versión literaria, pero inclúe unha sección onde se presentan as controversias.

## Historia do Reino 
Matthew Shiell comprou a illa de Redonda en 1865, cando naceu o seu primeiro fillo, Matthew Phipps Shiell (autor M. P. Shiel). Pediu o título de *Rei de Redonda* á Raíña Vitoria do Reino Unido, quen llo concedeu coa condición de que non houbese ningún tipo de política oposta aos intereses coloniais británicos (ou sexa, mentres que o seu reinado fose ficticio).

M.P. Shiell cedeu o título a un escritor que protexía, John Gawsworth, a quen, ademais, deixoulle os dereitos da súa obra. Aparentemente, Gawsworth, debido ao seu continuo estado de bancarrota, vendeu varias veces o título, o que provocou unha longa polémica sobre quen é o verdadeiro rei. Como sexa, Gawsworth cedeulle o título, os dereitos da súa obra e a de Shiell a John Wynne-Tyson (tamén un escritor). Cansado dos problemas do Reino, Wynne-Tyson abdicou do seu trono na década dos 90, cando, logo de ler *Todas as almas* (onde Gawsworth aparece como personaxe), outorgoulle o trono e os dereitos da obra de Shiell e Gawsworth a Javier Marías. Marías escribiu algúns detalles sobre como se converteu en *Rei de Redonda* en *Negras costas do tempo*.

O 11 de setembro de 2022 Javier Marías morreu en Madrid, deixando en xogo o trono. Ao parecer, Javier I nomeou como sucesor ao escritor colombiano Juan Gabriel Vásquez, aínda que este candidato ao trono aclararía que nunca tivo lugar unha cerimonia oficial de nomeamento.

En agosto de 2022, o escritor español Javier Diéguez viaxou á illa de Redonda e alí deixou, en homenaxe a Javier Marías e aos anteriores monarcas do reino de Redonda, algúns libros de Javier Marías, M. P. Shiel e Jon Wynne-Tyson. O libro 'Redonda' de Javier Diéguez é unha narración da súa viaxe á illa, ademais dunha homenaxe póstuma a Javier Marías.

## Controversias 
* Max Legget sostén ser Rei de Redonda porque en 1950, durante unha estancia en Toronto, Gawsworth estivo hospedado en casa dos seus pais e prometeu verbalmente á parella que se tiñan un fillo home este sería o seu herdeiro.
* William Leonard Gates sostén ser o lexítimo herdeiro ao trono da illa baixo o nome de Rei Leo e que Wynne-Tyson foi nomeado soamente como testamenteiro literario (*literary executor*, en inglés) no testamento de Gawsworth, polo tanto recoñece a Javier Marías como o novo testamenteiro literario dos primeiros *reis*. Rei Leo de Redonda, "King Javier Marías"" King Leo's Reply!!" en inglés. O seu reclamo está baseado en que Gawsworth nomeou a Arthut John Roberts (Rei Xoán II, segundo esta versión) como o herdeiro mediante un convenio irrevogable, asinado o 20 de outubro de 1966 e que fornecería efecto a partir da súa morte, sucedida en 1967. Roberts á súa vez nomearía a Gates como sucesor en 1989. Outra das razóns polas que Gates se considera o herdeiro lexítimo é porque, segundo sostén, posúe o Arquivo Real de Redonda; con todo, negouse a presentar publicamente os documentos da súa acreditación.
* Robert Williamson, autonomeado Rei Roberto o Calvo (King Robert the Bald), sostén o seu reinado como herdeiro de Wynne-Tyson argüindo que cando este lle comentou á hora do té que consideraba outorgarlle o trono a Javier Marías indignouse ante a idea de devolver a un español un territorio onde o Imperio Británico investira miles de libras esterlinas para expulsar xustamente a esa nación do Caribe. Como consecuencia decidiu pedirlle o título a Wynne-Tyson, quen, segundo a páxina web de Williamson, respondeulle cunha carta na que o nomeaba o seu sucesor.

## Reis de Redonda 
(Esta lista baséase exclusivamente nos nomeamentos *literarios* e, polo tanto, exclúe todas as controversias.) 
* Matthew Dowdy Shiell, 1865 - 1880, ***Rei Mateo I*** 
* Matthew Phipps Shiell, 1880 - 1947, ***Rei Filipe I*** 
* John Gawsworth, 1947 - 1967, ***Rei Xoán I*** 
* John Wynne-Tyson, 1967 - 1997, ***Rei Xoán II*** 
* Javier Marías, desde 1997, ***Rei Xavier I***

## Duques 
O Rei Xavier I comezou a outorgar títulos nobiliarios a personalidades das artes, do mesmo xeito que os seus antecesores. Aquí se enlistan, alfabeticamente, os nobres seguidos do ano do seu nomeamento. Os escritores e cineastas elixidos pola corte da illa como gañadores do *Premio Reino de Redonda* reciben, ademais dun premio monetario, un ducado.

* Pedro Almodóvar, Duque de Trémula (1999) 
* John Ashbery, Duque de Convexo (1999) 
* Pierre Bourdieu, Duque de Desarraigamento (1999) 
* William Boyd, Duque de Brazzaville (1999) 
* Ray Bradbury, Duque de Dente de León (2006) 
* Michael Bradeau, Duque de Miranda (2004) 
* Antonia Susan Byatt, Duquesa de Morpho Eugenia (1999) 
* Guillermo Cabrera Infante, Duque de Tigres (1999) 
* Pietro Citati, Duque de Remonstranza (2002) 
* John Maxwell Coetzee, Duque de Deshonra (2001) 
* Francis Ford Coppola, Duque de Megalópolis (1999) 
* Agustín Díaz Yanes, Duque de Michelín e Mestre da Real Tauromaquia (1999) 
* Roger Dobson, Duque de Bridaespuela e Real Cronista en Lingua Inglesa (1999) 
* Sir John Elliot, Duque de Simancas, (2002) 
* Frank Owen Gehry, Duque de Nervión, (2001) 
* Francis Haskell, Duque de Sommariva (1999) 
* António Lobo Antunes, Duque de Crocodilos (2001) 
* Claudio Magris, Duque de Segunda Man (2003) 
* Eduardo Mendoza, Duque de Illa Longa (1999) 
* Ian Michel, Duque de Bernal (2000) 
* Alice Munro, Duquesa de Ontario (2005) 
* Arturo Pérez-Reverte, Duque de Corso e Real Mestre de Esgrima (1999) 
* Francisco Rico, Duque de Parezzo (1999) 
* Éric Rohmer, Duque de Olalla e Duque de Raio Verde (2004) 
* Sir Peter E. Russell, Duque de Plazatoro (1999) 
* Fernando Savater, Duque de Caronte e Mestre do Real Hipódromo (1999) 
* W.G. Max Sebald, Duque de Vertixe (2000) 
* Luis Antonio de Villena, Duque de Malmundo e Poeta laureado en Lingua Española (1999) 
* Juan Villoro, Duque de Noitevella (1999)

## Notas